蘭溪叟
作者：俞德鄰
朝代：宋

paragraphs: 戎戎溪市暗，翳翳山雲昏。
驚雷趣凍雨，頃刻如翻盆。
潦漲蛟蜃作，厓裂魑魅奔。
遊子亦惝怳，舍櫂投孤村。
及明浮霽色，步入蘭江門。
烈風煽劫火，百室一二存。
忽逢病羸叟，呻吟行路難。
問之苦何疾，滿體催租瘢。
千村盡荆杞，何以輸王官。
嗟我擇術闇，半生誤儒冠。
濟世雖有志，老去徒悲酸。
對此重惻怛，凜凜毛生寒。